b'\n_START_ARTICLE_\nLycorma delicatula\n_START_SECTION_\nOpis\n_START_PARAGRAPH_\nSo razmeroma velike \xc5\xbeu\xc5\xbeelke, ki v mirovanju od glave do konice kril merijo 2 do 3 cm, pri \xc4\x8demer so samci manj\xc5\xa1i od samic. Imajo tudi skoraj tako dolge noge. Od dale\xc4\x8d zaradi velikosti in obarvanosti kril spominjajo na no\xc4\x8dne metulje, od katerih pa jih je mo\xc5\xbeno preprosto lo\xc4\x8diti po obliki glave in debelem zadku. Glava in noge so \xc4\x8drne ali temnorjave, osnovna barva zadka pa je \xc5\xbeivorumena s \xc4\x8drnimi progami po trebu\xc5\xa1ni in hrbtni strani. Prvi par kril je sivkaste barve, pri konici z mre\xc5\xbeo svetlej\xc5\xa1ih \xc5\xbeil na temni podlagi, pri bazi pa svetlosivo osnovo, posejano s \xc4\x8drnimi pikami. Zadnji par kril ima na sprednji strani (bli\xc5\xbeje glavi) \xc4\x8drne in bele proge ter \xc5\xbeivorde\xc4\x8do osnovno obarvanost s \xc4\x8drnimi pikami na zadnji strani. Samce je mo\xc5\xbeno hitro lo\xc4\x8diti od samic po izrastkih na konici zadka, ki so rde\xc4\x8di (pri samicah \xc4\x8drni)._NEWLINE_Iz obmo\xc4\x8dij, kjer je Lycorma delicatula domorodna, je malo podatkov, v Ju\xc5\xbeni Koreji in ZDA pa se razvije en rod na leto. Samica jeseni izle\xc5\xbee maso 30\xe2\x80\x9350 jaj\xc4\x8dec na gladko povr\xc5\xa1ino (najve\xc4\x8dkrat lubje velikega pajesena, lahko pa tudi na steno ali kak gladek predmet v okolici) in jo prekrije z voskasto prevleko, ki se na zraku strdi v ooteko. Odrasli prek zime poginejo. Maja naslednje leto se izle\xc5\xbeejo nimfe, ki do konca julija preidejo skozi \xc5\xa1tiri stadije, nato pa se preobrazijo v odraslo \xc5\xbeival. Prvi trije stadiji so \xc4\x8drne barve z belimi pikami po telesu in nogah, osnovna obarvanost \xc4\x8detrtega pa je rde\xc4\x8dkasta, prav tako s pikami._NEWLINE_Odrasli so dnevno aktivni. Tako li\xc4\x8dinke kot odrasli se aktivno premikajo in hitro kolonizirajo nove primerne habitate, poleg tega lahko jaj\xc4\x8deca, prilepljena na predmete, nevedo\xc4\x8d raz\xc5\xa1irja \xc4\x8dlovek z mednarodno trgovino, tako da je bil prihod na druge celine samo vpra\xc5\xa1anje \xc4\x8dasa.\n_START_SECTION_\nEkologija in raz\xc5\xa1irjenost\n_START_PARAGRAPH_\nJe polifaga vrsta, ki se prehranjuje na olesenelih delih razli\xc4\x8dnih rastlin. Med pogostej\xc5\xa1imi gostitelji so drevesa in grmovnice, kot so veliki pajesen (Ailanthus altissima), kitajska tona (Toona sinensis), mand\xc5\xbeurski oreh (Juglans mandshurica), cedrovec vrste Cedrela fissilis in indijska lipovka (Melia azedarach). Skupno je bilo zabele\xc5\xbeenih \xc5\xbee ve\xc4\x8d kot 70 vrst gostiteljev, pri \xc4\x8demer so li\xc4\x8dinke manj \xc2\xbbizbir\xc4\x8dne\xc2\xab\xc2\xa0kot odrasli. Jaj\xc4\x8deca najpogosteje odlagajo na veliki pajesen._NEWLINE_Osebki se radi zdru\xc5\xbeujejo v gru\xc4\x8de in se prehranjujejo skupaj. S prebadanjem lubja povzro\xc4\x8dajo temnenje in izpostavlja tkivo oku\xc5\xbebi s plesnimi, zato velja vrsta za \xc5\xa1kodljivca v parkovnih nasadih. Ob prehranjevenju ve\xc4\x8djih gru\xc4\x8d li\xc4\x8dink poganjki ovenijo in odmrejo. Problemati\xc4\x8dno pa je predvsem dejstvo, da izlo\xc4\x8dajo velike koli\xc4\x8dine odve\xc4\x8dnih rastlinskih sokov in voska, s \xc4\x8demer popackajo rastlino in okolico. Gru\xc4\x8do je mo\xc5\xbeno \xc5\xbee na dale\xc4\x8d opaziti po mravljah, osah, sr\xc5\xa1enih in \xc4\x8debelah, ki jih privabljajo ti izlo\xc4\x8dki. Na njih se hitro razvije tudi plesen._NEWLINE_Vrsta se naravno pojavlja po jugovzhodnem delu Kitajske, v Laosu, Tajvanu in Vietnamu. Na Kitajskem jo uporabljajo v tradicionalni medicini za izdelavo pripravka proti otekanju.\n_START_SECTION_\nKot invazivna vrsta\n_START_PARAGRAPH_\nPo ve\xc4\x8d desetletjih negotovosti glede opa\xc5\xbeanj se je Lycorma delicatula leta 2004 potrjeno pojavila v Ju\xc5\xbeni Koreji in v roku dveh let postala zelo \xc5\xa1tevil\xc4\x8dna na nekaterih obmo\xc4\x8djih zahodnega dela dr\xc5\xbeave, zato je o\xc4\x8ditno, da se tam uspe\xc5\xa1no razmno\xc5\xbeuje. Poleg obi\xc4\x8dajnih gostiteljev napada tudi druge rastline, med njimi divjo trto (rod Vitis), hkrati pa zbuja nelagodje zaradi svoje velikosti, \xc4\x8de prileti v stanovanje ali sadovnjak \xe2\x80\x93 osebki namre\xc4\x8d ne ka\xc5\xbeejo pretiranega strahu pred \xc4\x8dlovekom._NEWLINE_Desetletje kasneje, 2014, so jo prvi\xc4\x8d opazili v Severni Ameriki, natan\xc4\x8dneje v ameri\xc5\xa1ki zvezni dr\xc5\xbeavi Pensilvanija na vzhodni obali celine, kjer se je ustalila in se zdaj \xc5\xa1iri kljub poskusom iztrebitve. Tam po eni strani predstavlja mo\xc5\xbenost, da bo pripomogla k zatiranju velikega pajesena, ki je sam invazivna vrsta, po drugi strani pa \xc5\xbee povzro\xc4\x8da te\xc5\xbeave v sadjarstvu in vinogradni\xc5\xa1tvu. Poleg Pensilvanije so jo opazili tudi \xc5\xbee v nekaj sosednjih zveznih dr\xc5\xbeavah._NEWLINE_Zaradi tveganja za prihod v Evropo Evropska in sredozemska organizacija za varstvo rastlin (EPPO) priporo\xc4\x8da uvedbo tar\xc4\x8dnega monitoringa in karantenskih ukrepov v dr\xc5\xbeavah \xc4\x8dlanicah.'